

REPUBLIKA HRVATSKA

**KRAPINSKO-ZAGORSKA ŽUPANIJA**

## OPĆINA SVETI KRIŽ ZAČRETJE

**OPĆINSKO VIJEĆE**

KLASA:

URBROJ: 2197/04-01-19-

Sveti Križ Začretje, .

Na temelju članka 33. stavka 1., članka 44. stavka 2. i članka 48. stavka 2. Zakona o komunalnom gospodarstvu („Narodne novine“ br. 6/18- u daljnjem tekstu: zakon) te članka \_\_\_Statuta Općine Sveti Križ Začreje („Službeni glasnik Krapinsko-zagorske županije broj \_\_\_\_\_) Općinsko vijeće Sveti Križ Začretje na svojoj \_\_\_sjednici održanoj \_\_\_\_\_2019. godine donijelo je:

**O D L U K U**

**o komunalnim djelatnostima na području Općine Sveti Križ Začretje**

**OPĆE ODREDBE**

**Članak 1.**

Ovom Odlukom određuju se vrste komunalnih djelatnosti koje se obavljaju na području Općine Sveti Križ Začretje te organizacijski oblici obavljanja komunalnih djelatnosti.

**Članak 2.**

Komunalne djelatnosti su djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti (u daljnjem tekstu: komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području jedinice lokalne samouprave (u daljnjem tekstu: uslužne komunalne djelatnosti).

**KOMUNALNE DJELATNOSTI**

**Članak 3.**

Komunalne djelatnosti kojima se osigurava održavanje komunalne infrastrukture u smislu ove odluke su:

1. Održavanje nerazvrstanih cesta
2. Održavanje javnih površina na kojima nije dopušten promet motornim vozilima
3. Održavanje građevina javne odvodnje oborinskih voda
4. Održavanje javnih zelenih površina
5. Održavanje građevina, uređaja i predmeta javne namjene
6. Održavanje groblja
7. Održavanje čistoće javnih površina
8. Održavanje javne rasvjete

Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.

Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem građevina i uređaja javne namjene podrazumijeva se održavanje, popravci i čišćenje tih građevina, uređaja i predmeta.

Pod održavanjem groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

**Članak 4.**

Uslužne komunalne djelatnosti u smislu ove Odluke su:

1. Usluge ukopa pokojnika
2. Obavljanje dimnjačarskih poslova

Pod uslugama ukopa pokojnika podrazumijevaju se ispraćaj i ukop unutar groblja u skladu s posebnim propisima.

Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

**Članak 5.**

Poslovi koji se smatraju obavljanjem komunalnih djelatnosti iz članka 3. i 4. ove Odluke određeni su Zakonom.

Obim i intenzitet obavljanja komunalnih poslova iz prethodnog stavka utvrđuje se ugovorima, sukladno općim aktima Općine Sveti Križ Začretje i drugim propisima kojim se pobliže određuje obavljanje pojedine komunalne djelatnosti te godišnjim programima održavanja komunalne infrastrukture.

**OBAVLJANJE KOMUNALNIH DJELATNOSTI**

**Članak 6.**

Komunalne djelatnosti na području Općine Sveti Križ Začretje mogu obavljati:

1. Trgovačka društva u vlasništvu ili suvlasništvu Općine, na temelju odluke o povjeravanju komunalnih djelatnosti
2. Pravne i fizičke osobe na temelju ugovora o koncesiji
3. Pravne i fizičke osobe na temelju ugovora o povjeravanju obavljanja komunalne djelatnosti

**Članak 7.**

Komunalna djelatnost koja se može obavljati na području Općine na temelju ugovora o koncesiji je:

* Obavljanje dimnjačarskih poslova

Postupak odabira osobe s kojom se sklapa ugovor o koncesiji provodi se prema

propisima kojima se uređuju koncesije.

**Članak 8.**

Komunalne djelatnosti koja se mogu obavljati na području Općine na temelju ugovora o povjeravanju obavljanja komunalne djelatnosti su:

1. Održavanje nerazvrstanih cesta
2. Održavanje javnih površina na kojima nije dopušten promet motornim vozilima
3. Održavanje građevina javne odvodnje oborinskih voda
4. Održavanje javnih zelenih površina
5. Održavanje građevina, uređaja i predmeta javne namjene
6. Održavanje groblja
7. Održavanje čistoće javnih površina
8. Održavanje javne rasvjete
9. Usluge ukopa pokojnika

Postupak odabira osobe s kojom se sklapa ugovor o povjeravanju obavljanja komunalne

djelatnosti te sklapanje, provedba i izmjene tog ugovora provode se prema propisima o javnoj nabavi.

**Članak 9.**

Pravna i fizička osoba koja obavlja komunalnu djelatnost na temelju ugovora o koncesiji i ugovora o povjeravanju komunalnih poslova, sklopljenih na temelju Zakona o komunalnom gospodarstvu („Narodne novine“ br. 36/95, 70/97, 128/99, 57/00, 129/00, 69/01, 26/03 – pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) nastavlja s radom do isteka važenja tih ugovora.

**Članak 10.**

Danom stupanja na snagu ove Odluke prestaju važiti:

* Odluka o komunalnim djelatnostima na području Općine Sveti Križ Začretje („Službeni glasnik Krapinsko-zagorske županije br. 5/2011).
* Odluka o određivanju komunalnih djelatnosti koje će se obavljati dodjeljivanjem koncesije („Službeni glasnik Krapinsko-zagorske županije“ 27/2013)
* Odluka o određivanju komunalnih djelatnosti čije obavljanje će se povjeriti temeljem ugovora o povjeravanju komunalnih poslova te uvjeti i mjerila za provođenje („Službeni glasnik Krapinsko-zagorske županije“ broj 5/2016)

**Članak 11.**

Ova Odluka stupa na snagu osmog dana od dana objave u „Službenom glasniku Krapinsko-zagorske županije“).

PREDSJEDNIK

OPĆINSKOG VIJEĆA

*Ivica Roginić*